पिंक की खूबी यही है कि वह सिर्फ बात नहीं करती, बल्कि अपनी प्रस्तुति में देखने वालों पर एक गहरा मनोवैज्ञानिक प्रभाव भी डालती है। यह मनोवैज्ञानिक प्रभाव उन पुरुषों के भीतर एक गहरा अपराधबोध पैदा करता है जिन्होंने भारतीय सामाजिक परवरिश के चलते कभी स्त्री की इच्छा और सहमति को सम्मान देना नहीं सीखा। यह उन्हें भी ‘गिल्ट’ में डालने वाली फिल्म है, जो यह समझते हैं कि अगर स्त्री उनसे प्रेम करती है, तो सेक्स के लिए कभी ‘ना’ नहीं कह सकती। वे यह मान ही नहीं पाते कि स्त्री सबकुछ के बावजूद कभी ‘ना’ भी कर सकती है। दरअसल, कहानी जैसे-जैसे आगे बढ़ती है, वैसे-वैसे पितृसत्ता का चेहरा बेनकाब होता है और उस तथाकथित आधुनिक भारतीय मर्द के सामंती सोच की भी कलई खुलती जाती है, जो बराबरी से हँसने–ड्रिंक करने और उन्मुक्त तरीके से जीने वाली लड़कियों को सहज उपलब्ध मानते हैं और सोचते हैं कि ‘ऐसी’ लड़कियाँ सेक्स के लिए हमेशा तैयार रहती हैं। एक संवाद है फिल्म में – ‘हमारे यहाँ घड़ी की सुई लड़की का कैरेक्टर डिसाइड करती है,’ जब कि यही घड़ी जैसे-जैसे आगे बढ़ती है, लड़के को स्वतंत्र करती है!